Nybyggerne (film)

Nybyggerne (originaltittel: Nybyggarna) er en svensk historisk dramafilm fra 1972 regissert av Jan Troell. Filmen er en direkte oppfølger til Utvandrerne og skildrer de svenske innvandrernes liv og skjebne i USA i annen halvdel av 1800-tallet. De ledende rollene spilles av Max von Sydow, Liv Ullmann og Eddie Axberg, mens andre sentrale roller spilles av Allan Edwall, Pierre Lindstedt og Monica Zetterlund. Filmen er basert på siste halvdelen av Vilhelm Mobergs Utvandrer-kvadrologi (1949-59).

Den ble tildelt Golden Globe for beste fremmedspråklige film og Bodil-prisen for beste Europeiske film. Monica Zetterlund og Eddie Axberg ble tildelt hver sin Guldbagge. Den ble videre nominert til Oscar i klassen beste fremmedspråklige film.

Liv Ullmann fikk sitt internasjonale gjennombrudd i disse filmene. Hun har selv uttrykt at rollen som Kristina representerer høydepunktet i hennes karriere.

Handling 
Karl Oskar og Kristina bygger sitt nye hjem ved Ki-Chi-Saga. Alt faller ikke rett i hendene på dem - men de klarer å skape en fremtid. Kristina blir på nytt med barn. Karl Oskars bror og hans venn, Arvid, bestemmer seg for å dra vestover mot California for å grave etter gull. På veien dit støter de på alvorlige hindre og turen blir et mareritt.

Ulrika gifter seg med en velstående amerikansk pastor, mens Danjel bygger en gård i samme traktene som Karl Oskar. Etter noen år på gården blir han og familien utsatt for et voldsomt angrep fra indianere.

Kristina blir atter gravid, men denne gangen er det fare for hennes liv. Samtidig med dette overmannes hun av og til av hjemlengsel, usikkerheten og av det fremmede rundt henne.

Etter noen år i det nye landet sliter mange av de nyankomne, både fysisk og psykisk. Livet der ender tragisk for flere av dem.

Om filmen

Innspilling 
Utandrerne og  Nybyggerne ble innspilt kontinuerlig. Den startet i 1968 og ble avsluttet i 1970. Innspillingene ble gjort ulike steder i Sverige, samt Minnesota. Stedet i USA hvor Karl Oskar etablerte sin gård ble innspilt i landlige omgivelser i Skåne. Kun interiørscenene ombord på seilskuta ble innspilt i studio.

Bakgrunn 
Den første filmen tar utgangspunkt i de to første bøkene i Mobergs Utvandrer-kvadrologi: Utvandrarna (1949) og Invandrarna (1952), mens den andre filmen baserer seg på de to siste: Nybyggarna (1956) og Sista brevet till Sverige (1959).

Anmelderne 
Aftenpostens anmelder gav den svært mye ros og mente faktisk at den var noe bedre enn den første filmen. Anmelderen beskrev den videre som en film for folk med sans for poesi, skjønnhet og realisme.

Begge filmene fikk strålende mottakelse og har blant annet blitt omtalt som en «bauta» i den fellesnordiske historiefortelling.

Popularitet og økonomi 
Nybyggerne innbrakte drøyt 12 millioner kroner i Sverige og ble sett av ca 850 000. Den første filmen ble sett av 1,6 millioner og innbrakte nærmere 20 millioner kroner.

Annet 
Begge filmene ble lansert på dobbel-DVD i 2005. Den 57 minutter lange dokumentaren Å Male Med Bilder fra 2005 er med som ekstramateriale.

Rollebesetning 
 Max von Sydow - Karl-Oskar 
 Liv Ullmann - Kristina 
 Eddie Axberg - Robert 
 Pierre Lindstedt - Arvid 
 Allan Edwall - Danjel 
 Monica Zetterlund - Ulrika 
 Hans Alfredson - Jonas Petter 
 Agneta Prytz - Fina Kajsa 
 Halvar Björk - Anders Månsson (Finas sønn)
 Tom C. Fouts - Pastor Jackson 
 Peter Lindgren - Samuel Nöjd 
 Per Oscarsson - Pastor Törner 
 Oscar Ljung - Petrus Olausson

Referanser

Eksterne lenker 
 

Filmer fra 1972
Svenske dramafilmer
Historiske filmer
Filmer basert på bøker
Filmer lagt til USA
Filmer lagt til rurale strøk
Filmer som foregår ombord på skip
Oppfølgerfilmer
Bodilprisen for beste ikke-amerikanske film
Artikler i sjøfart-prosjektet